
	Par grozījumiem Jūrmalas domes 2024. gada 25. jūlija lēmumā Nr. 381 “Par INTERREG Igaunijas – Latvijas pārrobežu sadarbības programmas 2021.–2027. gadam projekta “Ūdens tūrisma aktivitāšu pieejamības veicināšana/ Riverways II” īstenošanu”
	(protokols Nr. 10, 45. punkts)


Pamatojoties uz Pašvaldību likuma 4. panta pirmās daļas 2. punktu, saskaņā ar Jūrmalas valstspilsētas attīstības programmas 2023.–2029. gadam, kas apstiprināta ar Jūrmalas domes 2022. gada 15. septembra lēmumu Nr. 409 “Par Jūrmalas valstspilsētas attīstības programmas 2023.–2029. gadam un Jūrmalas valstspilsētas attīstības programmas 2023.–2029. gadam Stratēģiskā ietekmes uz vidi novērtējuma Vides pārskata apstiprināšanu”, Rīcības plāna prioritātes “Klimatnoturīga pilsētvide” (P), rīcības virziena “Pilsētas labiekārtojums un publiskās ārtelpas izcilība” (P1), uzdevuma P1.3. “Lielupes krastu infrastruktūras attīstīšana un iekļaušana pilsētas atpūtas pakalpojumu piedāvājumā” darbību P1.3.3. “Peldvietu un aktīvās atpūtas vietu izveide, labiekārtošana un uzlabošana (ugunskura un pikniku vietas, pārģērbšanās kabīnes, labierīcības, rotaļu un sporta laukumi utt.)” un Jūrmalas valstspilsētas pašvaldības investīciju plāna 2023.–2029. gadam plānoto projektu 20.P1 “Ezeru ielas peldvietas infrastruktūras atjaunošana un pilnveide (EST-LAT projekts “Ūdens tūrisma aktivitāšu pieejamības veicināšana”)”, ievērojot INTERREG Igaunijas–Latvijas pārrobežu sadarbības programmas 2021.–2027. gadam nosacījumus un pamatojoties uz INTERREG Igaunijas–Latvijas pārrobežu sadarbības programmas 2021.–2027. gadam vadošās iestādes 2024. gada 26. jūnija apstiprinājuma vēstuli (reģistrēta Jūrmalas valstspilsētas administrācijas lietvedības sistēmā 2024. gada 5. jūlijā ar Nr. 1.1-37/24S-7462), Jūrmalas dome 2024. gada 25. jūlijā pieņēma lēmumu Nr. 381 “Par INTERREG Igaunijas–Latvijas pārrobežu sadarbības programmas 2021.–2027. gadam projekta “Ūdens tūrisma aktivitāšu pieejamības veicināšana/ Riverways II” īstenošanu”.

Saskaņā ar sabiedrības ar ierobežotu atbildību “JLD” (reģistrācijas Nr. 40003315320) izstrādāto paskaidrojuma rakstu “Ezeru ielas peldvietas pieejamības uzlabošana un ūdenstūrisma aktivitāšu veicināšana” (turpmāk – paskaidrojuma raksts) tika izsludināts iepirkums ar ID Nr. JVA 2026/38 “Būvdarbi Ezeru ielas peldvietas pieejamības uzlabošanai un ūdenstūrisma aktivitāšu veicināšanai”, izdalot divas būvdarbu kārtas, kur 1. kārtas ietvaros paredzēts uzstādīt labiekārtojuma elementus pieejamības nodrošināšanai (makšķerēšanas pontu, laivu piestātni, piknika vietas (6 gab.), solus (5 gab.), pārģērbšanās kabīni) (turpmāk – 1. kārta), savukārt 2. kārtas ietvaros paredzēts uzstādīt citus labiekārtojuma elementus (volejbola laukumu, nojumi atkritumu urnai un tualetei, velo statīvus (2 gab.)) (turpmāk – 2. kārta). Iepirkuma 1. kārtas ietvaros piedāvātā būvdarbu līguma izpildes summa ir 80 033,36 euro (astoņdesmit tūkstoši trīsdesmit trīs euro un 36 centi), savukārt 2. kārtas būvdarbu izpildes summa – 45 398,75 euro (četrdesmit pieci tūkstoši trīs simti deviņdesmit astoņi euro un 75 centi). Ņemot vērā piedāvātās līguma summas, 2026. gadā projekta “Ūdens tūrisma aktivitāšu pieejamības veicināšana/ Riverways II” (turpmāk – projekts) ietvaros paredzēts realizēt būvdarbu 1. kārtu, kas paredz pieejamības risinājumu izbūvi Ezeru ielas peldvietā, savukārt būvdarbu 2. kārtas izmaksas šī projekta ietvaros nav attiecināmas, jo 2. kārtas ietvaros paredzētā volejbola laukuma izbūve un nojume atkritumu konteineriem un labierīcībām neietver pieejamības risinājumus. 2026. gada budžetā paredzēts apgūt 76 726,20 euro (septiņdesmit seši tūkstoši septiņi simti divdesmit seši euro un 20 centi) no 1. kārtai paredzētajām izmaksām, un 2027. gada budžetā – 3 307,16 euro (trīs tūkstoši trīs simti septiņi euro un 16 centi). No 2026. gadā 1. kārtai paredzētā finansējuma 46 303,78 euro (četrdesmit seši tūkstoši trīs simti trīs euro un 78 centi) ir attiecināmās izmaksas, savukārt 30 422,42 euro (trīsdesmit tūkstoši četri simti divdesmit divi euro un 42 centi) ir ārpus projekta izmaksas, kas pārsniedz projektam pieejamo attiecināmo izmaksu summu. 2027. gadā paredzēts veikt gala norēķinu no ārpus projekta izmaksām 3 307,16 euro apmērā (trīs tūkstoši trīs simti septiņi euro un 16 centi).
Ņemot vērā Jūrmalas domes 2024. gada 29. augusta noteikumu Nr. 5 “Eiropas Savienības un citu ārējo finanšu instrumentu līdzfinansētu projektu īstenošanas kārtības Jūrmalas valstspilsētas pašvaldībā noteikumi” 11. punktu un Jūrmalas domes 2026. gada 13. augusta Attīstības un vides jautājumu komitejas atzinumu (protokols Nr. 1.2-11/63), Jūrmalas dome nolemj:
Izdarīt Jūrmalas domes 2024. gada 25. jūlija lēmumā Nr. 381 “Par INTERREG Igaunijas – Latvijas pārrobežu sadarbības programmas 2021.–2027. gadam projekta “Ūdens tūrisma aktivitāšu pieejamības veicināšana/ Riverways II” īstenošanu” šādus grozījumus:

1. Papildināt ievaddaļu aiz vārdiem “P1.3.3. “Peldvietu un aktīvās atpūtas vietu izveide, labiekārtošana un uzlabošana (ugunskura un pikniku vietas, pārģērbšanās kabīnes, labierīcības, rotaļu un sporta laukumi utt.)”” ar vārdiem “un Jūrmalas valstspilsētas pašvaldības investīciju plāna 2023.–2029. gadam plānoto projektu 20.P1 “Ezeru ielas peldvietas infrastruktūras atjaunošana un pilnveide (EST-LAT projekts “Ūdens tūrisma aktivitāšu pieejamības veicināšana”)””.
2. Izteikt 5. un 6. punktu šādā redakcijā:

“5. Noteikt Jūrmalas valstspilsētas pašvaldības (turpmāk – pašvaldība) kā projekta partnera kopējās izmaksas 98 290,58 euro (deviņdesmit astoņi tūkstoši divi simti deviņdesmit euro un 58 centi) saskaņā ar šī lēmuma pielikumu, t.sk.:
5.1. attiecināmo izmaksu summa 49 550,00 euro (četrdesmit deviņi tūkstoši pieci simti piecdesmit euro un 00 centi), kur:

5.1.1. Eiropas Reģionālās attīstības fonda finansējums ir 80 procenti jeb 39 640,00 euro (trīsdesmit deviņi tūkstoši seši simti četrdesmit euro un 00 centi);

5.1.2. pašvaldības līdzfinansējums ir 10 procenti jeb 4 955,00 euro (četri tūkstoši deviņi simti piecdesmit pieci euro un 00 centi);

5.1.3. Valsts budžeta līdzfinansējums ir 10 procenti jeb 4 955,00 euro (četri tūkstoši deviņi simti piecdesmit pieci euro un 00 centi);

5.2. ārpus projekta izmaksu summa, ko sedz pašvaldība, ir 48 740,58 euro (četrdesmit astoņi tūkstoši septiņi simti četrdesmit euro un 58 centi).

6. Projekta priekšfinansējumu līdz 38 350,40 euro (trīsdesmit astoņi tūkstoši trīs simti piecdesmit euro un 40 centi) jeb 96,75 procentu apmērā no šī lēmuma 5.1.1. apakšpunktā minētajām attiecināmām izmaksām segt no pašvaldības budžeta.”.

3. Papildināt ar 12. un 13. punktu punktu šādā redakcijā:

“12. Pieņemt zināšanai, ka projekta ietvaros tiek īstenota paskaidrojuma raksta 1. kārta Ezeru ielas peldvietas pieejamības uzlabošanai un ūdenstūrisma aktivitāšu veicināšanai.
13. Noteikt, ka paskaidrojuma raksta 2. kārta tiek īstenota, ja tiek piesaistīti finanšu līdzekļi.”.

4. Aizstāt pielikumu “Projekta “Ūdens tūrisma aktivitāšu pieejamības veicināšana/ Riverways II” finansēšanas plāns” ar šī lēmuma pielikumu “Projekta “Ūdens tūrisma aktivitāšu pieejamības veicināšana/ Riverways II” finansēšanas plāns”.

